## Zakon o izmjenama i dopunama Zakona o zaštiti vojnih i civilnih invalida rata

### NN 58/1993 (18.6.1993.), Zakon o izmjenama i dopunama Zakona o zaštiti vojnih i civilnih invalida rata

# ZASTUPNIČKI DOM SABORA REPUBLIKE HRVATSKE

Na temelju članka 89. Ustava Republike Hrvatske, donosim

## UKAZ

### o proglašenju Zakona o izmjenama i dopunama Zakona o zaštiti vojnih i civilnih invalida rata

Proglašavam Zakon o izmjenama i dopunama Zakona o zaštiti vojnih i civilnih
invalida rata, koji je Zastupnički dom Sabora Republike Hrvatske donio
na sjednici 3. lipnja 1993. godine.

Broj : PA4-44/ 1-93.

Zagreb, 10. lipnja 1993.

Predsjednik Republike Hrvatske

**dr. Franjo Tuđman, v. r**

---

## ZAKON

### o izmjenama i dopunama Zakona o zaštiti vojnih i civilnih invalida rata

Članak 1.

U Zakonu o zaštiti vojnih i civilnih invalida rata ("Narodne novine",
br. 33/92, 57/92. i 77/92.),

članak 48a. mijenja se i glasi:

"Djeca, usvojenici i pastorčad osoba poginulih ili umrlih pod okolnostima
iz članka 5., 6., 7. i 8. ovoga Zakona imaju pravo na besplatne obvezatne
udžbenike za potrebe redovnog školovanja u osnovnim, srednjim, višim ili
visokim školama, odnosno fakultetima.

Djeca, usvojenici i pastorčad vojnih i civilnih invalida rata čija je
invalidnost nastupila pod okolnostima iz članka 5., 6., 7. i 8. ovoga Zakona,
pri kupnji obvezatnih udžbenika za potrebe redovnog školovanja u osnovnim,
srednjim, višim ili visokim školama, odnosno fakultetima, imaju pravo na
popust u cijeni udžbenika u visini utvrđenog postotka oštećenja organizma
vojnog, odnosno civilnog invalida rata, od kojeg izvode pravo.

Pravo na popust u cijeni, pri kupnji obvezatnih udžbenika za potrebe
redovnog školovanja u osnovnim, srednjim, višim i visokim školama, odnosno
fakultetima, imaju i vojni, odnosno civilni invalidi rata u visini utvrđenog
postotka oštećenja organizma nastalog pod okolnostima iz članka 5., 6.,
7. i 8. ovoga Zakona.

Osobe iz stavka 1., 2. i 3. ovoga članka, koje po drugim propisima imaju
pravo na besplatne udžbenike, ne mogu koristiti prava iz ovoga članka."

Članak 2.

Članak 52. mijenja se i glasi:

"Mjesečne svote osobne invalidnine, dodatka za njegu i pomoć druge
osobe, ortopedskog dodatka, posebnog dodatka, obiteljske invalidnine, uvećane
obiteljske invalidnine, dodatka za pripomoć u kući i svota osnovice za
određivanje opskrbnine usklađuju se početkom svake kalendarske godine s
prosječnom mjesečnom plaćom svih zaposlenih u Republici Hrvatskoj u prethodnoj
godini.

Mjesečne svote osobne invalidnine, dodatka za njegu i pomoć druge osobe,
ortopedskog dodatka, posebnog dodatka, obiteljske invalidnine, uvećane
obiteljske invalidnine, dodatka za pripomoć u kući i svota osnovice za
određivanje opskrbnine, usklađene po odredbi stavka 1. ovoga članka, mogu
se, u toku godine, usklađivati i početkom drugog, trećeg i četvrtog tromjesečja,
uzimajući u obzir kretanje prosječne mjesečne plaće svih zaposlenih u Republici
Hrvatskoj u prethodnom tromjesečju i materijalne mogućnosti Republike."

Članak 3.

Propise o načinu ostvarivanja prava na besplatne udžbenike, odnosno
nabavu udžbenika uz popust, donose zajedno ministar obrane i ministar rada
i socijalne skrbi.

Članak 4.

Odredbe članka 2. ovoga Zakona primjenjuju se od 1. travnja 1993. godine.

Članak 5.

Danom stupanja na snagu ovoga Zakona prestaju važiti odredbe članka
4. i 6. Uredbe o dopunama Zakona o zaštiti vojnih i civilnih invalida rata
("Narodne novine", br. 57/92.).

Članak 6.

Ovaj Zakon stupa na snagu danom objave u "Narodnim novinama".

Klasa: 562-01 /93-01 /02

Zagreb, 3. lipnja 1993.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**Stjepan Mesić, v. r.**

Ostalo, NN 58/1993-1166
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)